BIELARUS.org — №507 — Канцэрт Лявона Вольскага ў Дэлявэры
Канцэрт Лявона Вольскага ў Дэлявэры
Дыяна ГУМБАР
Вялікае сьвята аматарам беларускай музыкі падараваў Лявон Вольскі, лідэр гурту NRM і праекту Krambambula. Прыезд музыкі выклікаў зацікаўленасьць ня толькі маладога пакаленьня беларусаў, але і тых, хто жыве тут ужо ня першае дзесяцігодзьдзе. Выступ Вольскага плянаваўся яшчэ ў лістападзе летась, але тады яму адмовілі ў візе. Ды неўзабаве ён атрымаў яе ўжо сёлета, і ад таго часу “страсьці па Вольскаму” нарасталі. Моладзь чакала сьпевака зь нецярпеньнем.
Лявон Вольскі правёў чатыры канцэрты, якія спалучыліся ў сапраўднае турнэ па ЗША. Самы вялікі канцэрт адбыўся ў Рэхабот Біч, штаце Дэлавэр, 15 сакавіка. Можна сьмела сказаць, што гэта была адна з найважнейшых культурніцкіх падзеяў для беларускай дыяспары за апошняе дзесяцігодзьдзе. Канцэрт сабраў багата моладзі з розных куткоў краіны. Як зазначыў сп. Андрэй Лабай, арганізатар канцэрту, ён чакаў большай колькасьці гледачоў, аднак меншы лік прысутных не паўплываў на агульны настрой. Прыемна было бачыць моладзь зь бел-чырвона-белымі сьцягамі, якія луналі на працягу ўсяго канцэрту. Важна, што для большасьці прысутных канцэрт стаўся яшчэ і магчымасьцю сустрэцца ды пазнаёміцца са сваімі зямлякамі і аднагодкамі, бо сустрэчы такія нячастыя. Прысутныя на канцэрце падзяліліся з намі першымі ўражаньнямі.
Марат, Нью-Ёрк, 41 год: “Мне асабіста вельмі спадабалася. Можа таму, што рэдка здараюцца такія сустрэчы”.
Уладзімер, Флярыда, 22 гады: “Здаецца, пытаньне трохі ня так пастаўлена. Ці варта было ехаць зь Флярыды 14 гадзін, ня спаўшы, каб 3 гадзіны Вольскага пабачыць? Адкажу: варта было! Я на ягоных канцэртах ўжо 4 гады як ня быў. У нейкім сэнсе гэта для мяне патрыятычны абавязак”.
Агнешка, з Польшчы, 26 гадоў: “Вельмі прыемна было пачуць Вольскага нажыва. Я аб беларускай музыцы нічога ня чула, пакуль хлопца-беларуса не займела”.
Стась, Нью-Ёрк: “Мяне прыезд Вольскага вельмі ўзрадаваў. Я на ягоны канцэрт у Нью-Ёрку таксама пайду”.
Аматары творчасьці Лявона Вольскага атрымалі багата прыемных сюрпрызаў. Непасрэдна перад канцэртам быў аранізаваны продаж кампакт дыскаў з запісамі “NRM”, Беларускай Уніі Музыкаў, праектаў “Krambambula”, “Я нарадзіўся тут” ды іншых. Колькасьць іх была абмежаваная, але найбольш дасьціпныя ўсё-ж набылі запісы сваіх любімых гуртоў. На іх пасьля канцэрту Лявон і ставіў свае аўтографы ўсім жадаючым. Не адмаўляўся сьпявак і фатаграфавацца з амтарамі сваёй музыкі.
Перад другою часткаю выступленьня арганізатары правялі аўкцыён, які выклікаў ажыятаж сярод прысутных. Бутэлька напою “Крамбамбуля”, якую, па словах сп. Лабая, прыгатаваў сам Лявон, прадалі ажно за дзьвесьце даляраў. Шчасьліваю ўладальніцаю той бутэлькі з аўтографам музыкі стала спадарычня Гражына Залеўская зь Нью Ёрку.
Зь першай-жа песьні Вольскі завалодаў аўдыторыяй, якая ад усёй душы яму падпявала. Ды й ня дзіва: словы даўніх гітоў “Тры Чарапахі”, “Паветраны шар”, “Госьці”, “Сонца нам дапаможа” ды “Абсэнт” знаёмыя кожнаму. Заля літаральна выбухнула аплядысмэнтамі ды воклічамі пад сьпеў Вольскага: “Я нарадзіўся тут, і я буду жыць тут”. Словы гэтыя блізкія сэрцу кожнага беларуса.
Хочацца дадаць, што першая спроба правядзеньня канцэрту беларускага музыкі прайшла цудоўна. Такое пачынаньне неабходна падтрымаць і разьвіваць. У будучым гастролі беларускіх гуртоў маюць вялікі патэнцыял. Аб гэтым сьведчыць і надзвычайная зацікаўленнасьць публікі нашай музыкай. Мы спыталіся ў прысутных, на каго зь беларускіх музыкаў яны-б ў першую чаргу пайшлі, калі б тыя прыехалі ў ЗША.
Аляксандар: “Зь вялікай ахвотаю пайшоў бы на NRM і зноў на Лявона Вольскага. Яго мы заўсёды чакаем з канцэртамі, бо яны для беларуса ў Амэрыцы, як глыточак роднага паветру. Дзякуй сп. Лабаю, што арганізаваў гэтае сьвята для нас”.
Агнешка: “Я-б напэўна пайшла на NRM ці Zet, не абмінула-б IQ-48 з Памідоравым, Вайцюшкевіча.”
Уладзімер: “Будзем чакаць на “Ўліс”, “Краму”...”
Спыталі мы ў прысутных, ці заўважылі яны якія-небудзь хібы ў арганізацыі канцэрту.
Уладзімер: “Шчыра прызнацца, душа баліць ведаючы колькі беларусаў жыве на паўночным усходзе Амэрыкі й толькі нейкая сотня чалавек знайшлі час, каб прыехаць. Сорамна, тым болей канцэрт быў дармовы... Што перашкаджала ім прыехаць, застаецца таямніцай”.
Агнешка: “Не заўважыла. Ўсё было добра, дзякуй арганізатарам”.
Скончыўся канцэрт, а песьні Лявона Вольскага дагэтуль гучаць у галаве. Канцэрт нашага слыннага рок-музыкі стаўся выбітнай падзеяй для нас усіх. Ён нарадзіў надзеі, што ініцыятыва выступленьняў беларускіх музыкаў у ЗША будзе падтрыманая, і ў будучым мы зможам пачуць багата беларускай музыкі ў Новым сьвеце.